Σύνθεση νανοφορέων για στοχευμένη μεταφορά αντιγόνων σε δενδριτικά κύτταρα
Authors: Κοντονικόλα Αικατερίνη 
Published: August 2021

Η παρούσα διδακτορική διατριβή πραγματεύεται τη σύνθεση νανοφορέων για τη στοχευμένη χορήγηση αντιγόνων και ανοσοενισχυτικών στα δενδριτικά κύτταρα, μέσω εμβολιασμού. Οι νανοφορείς που συντίθενται για το στόχο αυτό είναι τα νανοσωματίδια πολυ(γαλακτικου-γλυκολικού) οξέος, τα νανοσωματίδια στερεών λιπιδίων με ανά δύο συνδυασμούς λιπιδίων (στεατικού, παλμιτικού, λαουρικού οξέος) και τα σύμπλοκα πολυηλεκτρολυτών πολυ(ακρυλικου) οξέος - πολυ(αλλυλαμίνης). Η σύνθεση νανοσωματιδίων πολυ(γαλακτικου-γλυκολικού) οξέος πραγματοποιείται με την τεχνική διπλού γαλακτώματος/ εξάτμισης διαλύτη. Τα νανοσωματίδια πολυ(γαλακτικου-γλυκολικού) οξέος βρίσκουν πολυάριθμες εφαρμογές στη νανοϊατρική για τη θεραπεία ενός μεγάλου αριθμού νόσων, εξαιτίας της βιοσυμβατότητας τους με τον ανθρώπινο οργανισμό και της βιοαποικοδομήσιμοτητας τους. Πραγματοποιήθηκε σύνθεση νανοσωματιδίων πολυ(γαλακτικου-γλυκολικού) οξέος που φέρουν μοντέλο αντιγόνου και αντιγόνα λεϊσμανίασης, το ανοσοενισχυτικό MPLA και το μόριο στόχευσης των δενδριτικών κυττάρων TNF-α (Tumor Necrosis Factor), που αναγνωρίζονται από τα δενδριτικά κύτταρα. Εν συνεχεία, πραγματοποιήθηκε μελέτη των φυσικοχημικών τους χαρακτηριστικών, μελέτη της κινητικής της απελευθέρωσης των αντιγόνων και του ανοσοενισχυτικού από τα νανοσωματίδια πολυ(γαλακτικου-γλυκολικού) οξέος όπως επίσης, μελέτη σταθερότητας και κυτταροτοξικότητας. Επιπλέον, τα in vivo πειράματα εμβολιασμού ποντικών με νανοσωματίδια PLGA, έδωσαν ενθαρρυντικά αποτελέσματα για την επαγωγή προστασίας έναντι της νόσου. Η σύνθεση νανοσωματιδίων στερεών λιπιδίων (στεατικού, παλμιτικού, λαουρικού οξέος) πραγματοποιείται με τη μέθοδο διπλού γαλακτώματος/ ανάστροφων μικυλίων. Τα νανοσωματίδια στερεών λιπιδίων χαρακτηρίζονται από υψηλή βιοσυμβατότητα και χαμηλά επίπεδα τοξικότητας, εξαιτίας της παρουσίας των φυσιολογικών λιπιδίων, τα οποία απαρτίζουν τον ανθρώπινο οργανισμό. Κατά τη διάρκεια της μελέτης, ενσωματώθηκε το μοντέλο αντιγόνου BSA-FITC και πραγματοποιήθηκε διερεύνηση των βέλτιστων συνθηκών σύνθεσης των νανοσωματιδίων στεατικού-παλμιτικού οξέος. Στη συνέχεια, εξετάστηκαν δύο άλλοι συνδυασμοί λιπιδίων (στεατικού-λαουρικού και παλμιτικού-λαουρικού οξέος) ως προς τον εγκλεισμό του μοντέλου αντιγόνου αλλά και ως προς τη σταθερότητά τους, ως φορείς αντιγόνων. Επιπρόσθετα, πραγματοποιήθηκε μελέτη κινητικής της απελευθέρωσης του αντιγόνου από τα εν λόγω, νανοσωματίδια στερεών λιπιδίων. Επιπλέον, η σύνθεση συμπλόκων πολυ(ακρυλικου) οξέος - πολυ(αλλυλαμινης) έλαβε χώρα με τη μέθοδο ιοντικής συμπλοκοποίησης του ανιονικά φορτισμένου πολυ(ακρυλικου) οξέος και της κατιονικά φορτισμένης πολυ(αλλυλαμινης). Τα σύμπλοκα πολυηλεκτρολυτών χαρακτηρίζονται από βιοσυμβατότητα, απουσία τοξικότητας και δυνατότητα βιοαποικοδόμησης, χαρακτηριστικά που τους καθιστούν σημαντικό εργαλείο για τη μεταφορά ενεργών ουσιών. Κατά τη διάρκεια της μελέτης, ενσωματώθηκε το μοντέλο αντιγόνου BSA-FITC, το ανοσοενισχυτικό MPLA και το μόριο στόχευσης των δενδριτικών κυττάρων, PNA (λεκτίνη-αγλουτινίνη από το Arachis hypogaea). Εν συνεχεία, μελετήθηκε η σταθερότητα των συμπλόκων κατά την αποθήκευσή τους και η κινητική απελευθέρωσης του αντιγόνου και του ανοσοενισχυτικού.